..............(sz.) napirend

**E L Ő T E R J E S Z T É S**

**A Képviselő-testület 2020. március 12-i rendkívüli ülésére**

**Tárgy:** Döntés a Budapest Főváros II. Kerületi Önkormányzat 197/2013.(VI.25.) képviselő-testületi határozatának módosításáról

**Készítette:** …………………………….

dr. Láng Orsolya

Vagyonhasznosítási és Ingatlan-nyilvántartási Osztály vezetője s.k.

**Látta:** ............................................

dr. Szalai Tibor

 jegyző

……………………………

 Fermin Antonio Pineda

 gazdasági igazgató

…………………………...

 dr. Murai Renáta

 jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Budapest Főváros II. Kerületi Önkormányzat Képviselő-testülete 1996. december 17. napján tartott ülésén, 698/1996.(XII.17.) határozatával úgy döntött, hogy létrehozza a Fény Utcai Piac Beruházó, Szervező és Üzemeltető Korlátolt Felelősségű Társaságot (továbbiakban: Fény Utcai Piac Kft.). A gazdasági társaság egyszemélyes, kizárólagos tulajdonosa a Budapest Főváros II. Kerületi Önkormányzat.

A Budapest Főváros II. Kerületi Önkormányzat 197/2013.(VI.25) képviselő-testületi határozatában döntött arról, hogy a határozatban megjelölt helyiségeket vagyonhasznosítási szerződés keretében a Fény Utcai Piac Kft. hasznosításába adja.

Az Önkormányzat, mint tulajdonos és a Fény Utcai Piac Kft., mint vagyonhasznosító között 2013. június 28. napján a vagyonhasznosítási szerződés létrejött, melyben a képviselő-testületi határozattal összhangban rögzítésre került, hogy

* a Fény Utcai Piac Kft. a Magyarország helyi önkormányzatairól szóló 2011. évi CLXXXIX. törvény 23.§ (5) bekezdés 14. pontja értelmében a közfeladat (saját tulajdonú helyiséggazdálkodás) ellátása céljából, a közfeladat ellátásához szükséges mértékben jogosult az ingatlanokat hasznosítani (birtoklás, használat, hasznok szedése),
* a Fény Utcai Piac Kft. köteles a rá bízott vagyont megőrizni, és a rendes gazdálkodás szabályai szerint, a hasznosítási célnak megfelelően használni, összhangban az önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet előírásaival
* a vagyonhasznosítási szerződés határozatlan időre jön létre a szerződő felek között, melyet bármelyik fél indoklás nélkül 60 napos felmondási idővel felmondhat,
* a Fény Utcai Piac Kft. az ingatlanok hasznosítása során köteles betartani a nemzeti vagyonról szóló 2011. évi CXCVI. törvényben és a vonatkozó jogszabályokban foglalt kötelezettségeket,
* a Fény Utcai Piac Kft. jogosult és köteles tárgyi ingatlanokat bérbeadás útján hasznosítani, melynek során az ingatlanok bérbeadásával kapcsolatos szerződéseket előkészíti, és a tulajdonos nevében, saját javára megköti,
* a Fény Utcai Piac Kft. köteles analitikus nyilvántartást vezetni a kiszámlázott, valamint a ténylegesen befolyt bérleti díjakról, közös költségről, illetve valamennyi felmerülő egyéb költségről bérlőnként lebontva (tartozások, illetve túlfizetések naprakész vezetése)

Az időközben felmerült igények és az átadott helyiségek hasznosítása kapcsán szerzett gyakorlati tapasztalok szükségessé tették a Fény Utcai Piac Kft. részére átadott ingatlanvagyoni kör felülvizsgálatát, melynek eredményeképp javasoljuk az Önkormányzat tulajdonában álló, Budapest II. kerület, belterület 13295/10/A/3 hrsz-ú, 1024 Budapest, Keleti Károly u. 11. szám alatt található, 83 m2 területű, valamint a Budapest II. kerület, belterület 13387/1/A/5 hrsz-ú, 1024 Budapest, Margit krt. 9. I. em. 2. szám alatt található, 52 m2 területű helyiségek Fény Utcai Piac Kft. részére történő átadását, egyidejűleg az évek óta üresen álló Budapest II. kerület, belterület 12783/1/A/1 hrsz-ú, 1022 Budapest, Bimbó út 63. szám alatti, földszinti, 246 m2 területű helyiség és a 2020. június 30. napjával megüresedő Budapest II. kerület, belterület 13809/3/A/1 hrsz-ú, 1027 Budapest, Fazekas u. 19-23. szám alatti, alagsori, 259 m2 területű egyéb helyiség vagyonhasznosítási szerződésből történő kivételét, a tulajdonos Önkormányzat általi közvetlen hasznosítását vagy értékesítését.

Az ügyben az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet 6. § (2) bekezdése alapján a Képviselő-testület jogosult dönteni.

**Határozati javaslat**

A Képviselő-testület úgy dönt, hogy a 197/2013.(VI.25.) határozatát módosítja és a határozat egyéb rendelkezéseinek fenntartása mellett ingyenesen, közfeladat ellátása céljából, vagyonhasznosítási szerződés keretében a Fény Utcai Piac Beruházó, Szervező és Üzemeltető Korlátolt Felelősségű Társaság hasznosításába adja a Budapest Főváros II. Kerületi Önkormányzat tulajdonában álló, Budapest II. kerület, belterület 13295/10/A/3 hrsz-ú, 1024 Budapest, Keleti Károly u. 11. szám alatt található, valamint a Budapest II. kerület, belterület 13387/1/A/5 hrsz-ú, 1024 Budapest, Margit krt. 9. I. em. 2. szám alatt található helyiségeket, ezzel egyidejűleg a 197/2013.(VI.25.) határozattal a Fény Utcai Piac Beruházó, Szervező és Üzemeltető Korlátolt Felelősségű Társaság részére hasznosításra átadott ingatlanok köréből kiveszi a Budapest II. kerület, belterület 12783/1/A/1 hrsz-ú, 1022 Budapest, Bimbó út 63. szám alatti helyiséget, valamint 2020. július 1-i hatállyal a Budapest II. kerület, belterület 13809/3/A/1 hrsz-ú, 1027 Budapest, Fazekas u. 19-23. szám alatti, alagsori 259 m2 területű egyéb helyiséget.

A Képviselő-testület egyúttal felhatalmazza a Polgármestert, hogy a 2013. június 28. napján kelt vagyonhasznosítási szerződés jelen határozat szerinti módosítását a Fény Utcai Piac Beruházó, Szervező és Üzemeltető Korlátolt Felelősségű Társasággal a Budapest Főváros II. Kerületi Önkormányzat tulajdonos nevében aláírja.

**Felelős:** Polgármester

**Határidő:** 2020. május 31.

*A határozat elfogadásához egyszerű többségű szavazati arány szükséges.*

Budapest, 2020. március 9.

 **Szabó Gyula**

 **alpolgármester**